Mod nyé ai ma nâ: "Bítun bí ndá yā âkoé ai ébí yā ńkiɛ́, á bí nə́ á ńsəŋ á yād, bí nə bitǔn yā ḿfūfúb étɔbɔgɔ, é vóm bə́fadǎ yā básúbu Ǹtondôbə babi báyi dí mīḿfúfúb bídí, étēdē ńgɔ̄ báyi bədě mīḿfúfúb mí byə́m, bifáī mə́túnuŋa ású miǹsə́m, mətúnuŋa ású ekomo ebyandí, amú vóm tē ó nə m̀fúfúb vóm. 14Éyɔŋ bəfada báyi kǎd sɔ̄ bâyǐ kig bǎd kwí á ḿfūfúb vóm tē bə́ kələ á ńsəŋ; bâyi kad dzogě bīwɔ́man bí ólugú Zambá vôm tě, amú bīwɔ́man bítē bí nə mīḿfúfúb bíwɔ́man, bə́ ngábɔ́d biwɔ́man bifə́ nə́ bə́ kə̄ ḿfág wáwóge ai bod bə́ ńnam." 15Á man a ngáman vəg Ndá á ńnə̄m étēde, ńdɔ a ngábɔ̄ nâ mə́ kwi á ńsəŋ ḿfág yǎ ḿbɛ́ óngólā yā wátə́bə á ńtólē dzób, a ngávəg m̀bɛ́ óngóla ńkɔ̄dɔ̄ná. 16Ńdɔ a ngávəg éfǎs yā ńtólē dzób ai ebɛ́ məvəg dzíé; mɔŋɔlɔ mə́ mɔ́ miǹtɛd mítán, ai ebɛ̌ məvəg ǹkɔ́dɔ̄ná. 17Ńdɔ̄ fə a ngávəg éfǎs yā âkoé: mɔŋɔlɔ mə́ mɔ́ miǹtɛd mítán ai ebɛ̌ məvəg, ǹkɔ́dɔ̄ná. 18Ńdɔ̄ fə a ngávəg éfǎs yā ńkiɛ́: mɔŋɔlɔ mə́ mɔ́ miǹtɛd mítán ai ebɛ̌ məvəg. 19Ńdɔ a ngákə mana ai ḿfág yā ó bəbəgə á máŋ, a vəgə́ mɔŋɔlɔ mə́ mɔ́ miǹtɛd mítán ai ebɛ̌ məvəg. 20Á mīḿfág mísə̄ mínyi, ńdɔ a ngávəg m̀fim ósə̄ ńkɔ́dɔ̄ná, á ńtīē: mɔŋɔlɔ mə́ mɔ́ miǹtɛd mítán, á ndam, mɔŋɔlɔ mə́ mɔ́ miǹtɛd mítán, m̀fím ó ngábə́ á ńnə̄m étē, ńkɔ́dɔ̄ná, ńtīē, mɔŋɔlɔ mə́ mɔ́ miǹtɛd mítán; ndam, mɔŋɔlɔ mɔ́ miǹtɛd mítán. M̀fǐm tē ńgɔ̄ wákándi á zāŋ édzí é nə́ ḿfúfúb ai édzí yā é sə́ kig m̀fúfúb.